**Тема: Гомер яхшылык эшләү өчен бирелә.**

**Максат: - укучыларда яхшылык һәм явызлык турында күзаллау булдыру;**

* **яхшылыклар эшләргә омтылыш тәрбияләү;**
* **укучыларның фикер йөртү сәләтләрен үстерү.**

**Җиһазлау: компьютер, проектор.**

**Дәрес барышы.**

**1 слайд . «Гомер яхшылык өчен бирелгән»** [**делай добро.ppt**](делай%20добро.ppt)

**Укытучының кереш сүзе:**

**Уяндыңмы, елмай!**

**Көнне башла шулай,**

**Елмай үз-үзеңә,**

**Әйтәсе сүзеңә.**

**Таралыр бай кайгың,**

**Тыныч калыр җаның**

**Күтәр күңелеңне**

**Бу бәхет түгелме?**

* **Балалар! Безнең бүгенге тәрбия сәгатебез гадәти түгел – мәрхәмәтлелек дәресе. Нәрсә соң ул мәрхәмәтлелек?**
* **Мәрхәмәтлелек – ул барлык яхшы эшләр, елмаюлы караш, кемгә дә булса булышу, ярдәм итү, хөрмәт һәм ихтирам.**
* **Ә начарлык нәрсә ул?**
* **Кешеләргә, хайваннарга, кошларга, табигатькә карата начар мөгамәлә.**
* **Дөрес, балалар, начарлык ул яхшылыкның киресе**
* **Балалар, без Җир дип аталган зур планетада яшибез. Җирдә яхшылык һәм начарлык бар икән, димәк кешеләр яхшылык та, начарлык та эшли алалар.**

**2 слайд. “Яхшылык эшлә”.**

* **Ә сезнең тормышта яхшылык һәм начарлык белән очрашканыгыз бармы? (укучыларның җаваплары)**
* **Ә хәзер, укучылар, мин сезгә Шәүкәт Галиевнең “Рәхмәтләр хакында” дигән шигырен укыйм. Тыңлап карагыз әле.**

**Җиргә төшкәч**

**Бияләе,**

**Гафур алып**

**Биргән иде,**

**Динә аңа:**

**- Рәхмәт, - диде.**

**Малайның да**

**Җылы сүзгә**

**Кәеф килде.**

**Елмайды да:**

**-Рәхмәтеңә**

**Рәхмәт! – диде.**

**Кыз җавапсыз**

**Калсын диме?**

**Җавап бирде:**

**-Рәхмәтемә**

**Рәхмәт өчен**

**Рәхмәт инде!**

**Малай аңа**

**Башын иде:**

**-Рәхмәтемә**

**Рәхмәт өчен**

**Рәхмәтеңә**

**Рәхмәт, -диде.**

**Динә көлде.**

**Бик күңелле,**

**Рәхәт иде.**

**... Җиргә төшкән**

**Бияләйгә**

**Рәхмәт инде.**

* **Менә, балалар, рәхмәт өчен дә рәхмәт әйтеп була икән. Малай белән кызны бияләй дуслаштырганга, автор бияләйгә рәхмәт әйтеп шигырен тәмамлый.**

**“Яхшылык күрәсең килсә, яхшылык ит” диелә татар халык мәкалендә. Ә сез бу мәкальне ничек аңлыйсыз?**

**- Кешеләргә эшләгән яхшылык сиңа яхшылык булып кайта.**

**- Ә ачулы, тар күңелле булу, башкаларның уңышыннан көнләшү бик начар гадәт. Шуңа күрә шәфкатьле, ярдәмчел булырга, бер-береңә матур, ягымлы сүзләр әйтеп, күңелләрне күтәрергә омтылырга кирәк. Тагын нинди халык мәкальләре безне яхшылыкка өнди икән, әйдәгез, бергәләп укыйк, җавап бирик.**

**3 слайд. “Яхшылык турында мәкальләр».**

**А.Босевның “Трамвайда” шигырен уку.**

**Радко бара вокзалга**

**Трамвайга утырып**

**Басып тора бер бабай**

**Утыргычка тотынып**

**Үткәч ике тукталыш,**

**Барып җиткәч вокзалга,**

**Радко торды җай гына,**

**Урын бирде бабайга.**

**Күргәч шундый игътибар**

**Бабай аптырап кала:**

**Мин утырсын дип төште,**

**Нинди тәүфыйклы бала!**

* **Укучылар, Радко турында бабай дөрес уйлыймы?**
* **Юк, чөнки малай бабайга урынны үзе трамвайдан төшәр вакыт җиткәч кенә бирде.**
* **Тәүфыйклы бала нинди була һәм бу очракта ул нишләр иде?**
* **Тәүфыйклы бала өлкәннәрне хөрмәт итә.**
* **Транспортта үзеңне ничек тотарга кирәк”**
* **Транспортта барганда кычкырып сөйләшергә ярамый, өлкәннәргә, балалы хатын-кызларга, инвалидларга урын бирергә кирәк.**
* **Укучылар, әйтегез әле, сез үзегез өйдә, урамда, мәктәптә һәм башка урыннарда нинди яхшылыклар эшли алыр идегез?**
* **Әти-әниләргә булыша алабыз, дусларыбызга ярдәм итә алабыз, йорт хайваннарын караша алабыз, кошларга оялар ясый алабыз, ярдәмчесез калган әбиләргә, бабайларга булыша алабыз**
* **Укучылар, ә яхшы булу кыен микән?**
* **Юк.**
* **Әйе, балалар, яхшы булу өчен кешенең мәрхәмәтле, изге күңелле булуы кирәк.**
* **Укучылар, ә җирдә нәрсә күбрәк дип уйлыйсыз: яхшылыкмы, әллә начарлыкмы? Безгә моны белергә менә шушы үлчәү ярдәм итәр. Аның бер тәлинкәсенә без начарлыкларны, ә икенчесенә яхшылыкларны салырбыз.**

**4 слайд . “Үлчәү”.**

**(“Начарлык” үлчәвенә “Саран”, “Ялкау”, “Ялган”,**

**“Тупас”, ”Көнчелек”, “Сугыш” сүзләре язылган карточкалар куела)**

**Балалар үзләренең эшләгән яхшылыклары**

**турында әйтәләр һәм үлчәүгә салалар.**

* **Балалар, хәзер без сорауларга ңавап бирербез. Сез “Әйе” яки “Юк” дип кенә җавап бирергә тиеш.**

**5 слайд. “Яхшы эш дөрес, ничек эшләнсә?”**

* **Менә, укучылар, яхшылыклар эшләп начарлыкны җиңеп була икән! Ә яхшылык ул югалмый, үзеңә яхшылык булып кайта.**

**6 слайд. “Бар нәрсә дә эз калдыра”.**

**Әйдәгез, укучылар, һәр көнне яхшылык эшләргә тырышыйк!**

**7 слайд. “Яхшылык эшләргә ашык, дустым” (шигырь уку)**

* **Балалар, бүгенге тәрбия сәгатендә сөйләгән, белгән һәм күргәннәрне онытмасагыз иде. Шул чакта сезнең йөрәгегез тагын да зураер, аңа бик күп яңа сүзләр сеңеп калыр.**

**8 слайд. “Синең йөрәгеңә сыйсын”.**

**Дәрес ахырында Р.Харисның “Елмай” шигырен уку.**

**Уяндыңмы, елмай!**

**Көнне башла шулай.**

**Елмай сәбәпсезгә,**

**Яхшы, әйбәт сүзгә!**

**Изгелекләр артыр,**

**Явызлыклар качыр**

**Һәрбер кылган эшең**

**Изге булсын, кеше!**

**Елмай, елмай, елмай!**

**Елмай, елмай, елмай!**

**Татарстан Республикасы**

**Арча муниципаль районы**

**Түбән Мәтәскә урта гомумбелем мәктәбе**

**Гомер яхшылык эшләү өчен бирелә**

**Тәрбия сәгате**

**Эшләде: I квалификацион категорияле татар теле һәм әдәбияты укытучысы**

**Габдрахманова Наилә Шайнур кызы**